**Jogszerű faanyag-kereskedelemmel a magyar erdők védelméért**

**A Nemzeti Élelmiszerlánc-biztonsági Hivatal (Nébih) a magyar erdő- és favagyon, valamint a jogkövető faanyagkereskedők védelme érdekében a hazai faanyagkereskedelmi lánc egészét felügyeli. A hatóság az eddigi ellenőrzések tapasztalatai alapján összegezte a fatermékek jogszerű kereskedelmének alapvető követelményeit. Az összefoglaló tájékoztató ezentúl minden érdeklődő számára elérhető a Nébih honlapján.**

A sikeres országfásítási program mellett kiemelten fontos az is, hogy Magyarország meglévő erdeiből és egyéb, fával borított területeiről csak a jogszabályokban foglaltaknak megfelelő ütemben, azokat nem veszélyeztető mértékben történjen a fakitermelés. Az illegális fakitermelések hatékony visszaszorítása érdekében elengedhetetlen a fatermékek nyomon követhető értékesítése. A jogkövető faanyag-kereskedelem nemcsak azt garantálja, hogy az eladott és megvásárolt faanyag jogszerű forrásból származik, de egyidejűleg a magyar erdők védelmét is szolgálja.

A Nébih a teljes hazai faanyagkereskedelmi lánc felügyelete mellett kiemelt feladatának tekinti, hogy – a jogszabályi előírásokból fakadó kötelezettségeik teljesítése érdekében – folyamatos tájékoztatást adjon a jogkövető faanyagkereskedők részére. A hatóság az eddigi ellenőrzések tapasztalatai alapján összeállított egy olyan útmutatót, amelynek segítségével minden faanyagkereskedelmi tevékenységet folytató vállalkozás megismerheti a fatermékek jogszerű kereskedelmének alapvető követelményeit.

Az összefoglaló tájékoztató elérhető a [Nébih honlapján](https://portal.nebih.gov.hu/documents/10182/1127738/T%C3%A1j%C3%A9koztat%C3%B3%2Balapvet%C5%91%2Bk%C3%B6telezetts%C3%A9gekr%C5%91l%2Bl%C3%A1ncszerepl%C5%91knek.doc/54b4c747-7272-39fd-6f46-e3931983a7dc).

A Nébih, a faanyag-kereskedelem kifehérítése érdekében, a jövőben is számít a jogkövető vállalkozások és a fatermék-fogyasztók együttműködésére, segítő szándékú jelzéseire. Mindannyiunk közös ügye felhívni a figyelmet arra, hogy kizárólag ellenőrizhető kereskedőtől szabad megvásárolni jogszerűen kitermelt és forgalomba hozott faterméket. A kecsegtetően olcsó, ám ellenőrizhetetlen ajánlatok sem a fatermék jó minőségére és megfelelő mennyiségére, sem az esetleges panaszkezelésre nem nyújtanak garanciát.

2019. augusztus 21.

Nemzeti Élelmiszerlánc-biztonsági Hivatal